UMliswa Ubonga uTsvangirai Ngokumsekela Ekunqobeni Kwakhe
Onqobe kuby-election yeNorton uMnu Temba Mliswa sebonge amabandla aphikisayo abalisa elePeople’s Democratic Party (PDP) leleMDC-T ngokumsekela kulolukhetho.
WASHINGTON — Onqobe kukhetho lweby-election olokudinga ummeli weNorton edale lephalamende ngoMgqibelo uMnu. Temba Mliswa sebonge amabandla aphikisayo abalisa elePeople’s Democratic Party leleMDC-T ngokumsekela kulolukhetho. Kodwa uchothoze ibandla elikhokhelwa nguNkosikazi Joyce Mujuru eleZimbabwe People First esithi alubana kuthe kwaba lomanyano wamabandla aphikisayo ngaphambilini kokhetho luka2018, kumele ukhokhelwe ngumholi weMDC-T, uMnu Morgan Tsvangirai. UMliswa uncintise kukhetho lwangoMgqibelo elilunga elizimeleyo wathola amavoti aphansi kancane kwazinkulungwane eziyisitshiyagalolunye, 8, 927. Obencintisana laye emele iZanu PF uMnu. Ronald Chindedza uthole amavoti azinkulungwane ezedlula kancane eziyisithupha, 6, 192. Obemela ibandla leNational Constitutional Assembly uMnu. David Choga uthole amavoti angaphansi kwalikhulu, 86. UMnu. Mliswa wethekelele uTsvangirai endlini yakhe wambonga ngosekelo amuphe lona labasekeli bebandla lakhe kulolukhetho. Kungelani lokunqoba kwakhe, uMliswa uthi ibandla leZanu PF lizame ukuqilibezela ngokuthenga uzulu weNorton ngokudla kodwa kwehlula. Lo ngumbono ovezwe njalo ngamabandla aphikisayo agoqela eleMDC-T, elePDP kanye lenhlanganiso ekhankasela ukhetho olukhululekileyo elizweni eyeZimbabwe Election Support Network yona ethi uhulumende kumele aguqule indlela eqhuba ngayo ukhethi ngaphambilini kuka2018. Umabhalane obona ngokuqhutshwa kwenhlelo zeMDC-T uMnu. Abednico Bhebhe utshele iStudio 7 ukuthi uvumelana lombono othi ukunqoba kukaMliswa akutsho ukuthi ibandla leZanu PF selitshiyane lomkhuba wokuqilibezela.